IN HONOREM ACADEMIAE – В чест на Академията
Изложба на поканени за юбилея автори – преподаватели в чуждестранни академии.

13 октомври – 15 ноември 2026 г.

Откриване: 13 октомври 2026 г. (вторник), 16:00 часа, Галерия „Академия“
ул. „Шипка“ 1, София

Куратор: доц. д-р Васил Колев 

Изложбата „IN HONOREM ACADEMIAE – В чест на Академията“ е международен кураторски проект, организиран по повод 130-годишнината на Националната художествена академия – София. Проектът събира художници и представители на художествени академии и културни институции от различни държави, които чрез своето участие отправят символичен поздрав към една от най-старите образователни институции в областта на визуалните изкуства в Югоизточна Европа.

Експозицията е замислена като пространство за среща между разнообразни художествени практики, поколения и културни контексти. Представените произведения отразяват динамиката на съвременното изкуство и подчертават ролята на академиите като ключови средища за творческо развитие, критическо мислене и международен обмен. Със своето участие авторите и институциите се включват в общ жест на уважение към историята и традициите на Академията, като същевременно поставят акцент върху значението на международното партньорство в съвременния свят.

Изложбата е част от тържествената програма, с която се отбелязват 130 години от създаването на Националната художествена академия като Държавно рисувално училище през 1896 година.

Участници: 
Bettina Erzgräber, ректор на Университета за изкуство и дизайн „Бург Гибихенщайн“ в Хале, Германия; 
Franco Bosisio, координатор на Департамента по визуални изкуства в Академията за изящни изкуства „Албертина“ в Торино, Италия; 
Franco Marrocco, директор на Академията за изящни изкуства „Брера“ в Милано, Италия; Mariana Smith, доцент по визуални изкуства и ръководител на програмата по визуални изкуства в Университета „Стоктън“, Ню Джърси, САЩ; 
Paola Babini, директор на Академията за изящни изкуства в Равена, Италия; 
Baybora Temel, декан на Факултета по изящни изкуства към Тракийския университет в Одрин, Турция; 
István Erőss, ректор на Унгарския университет за изящни изкуства в Будапеща, Унгария; 
Shen Hao, председател на Комитета по академичните въпроси в Китайската художествена академия в Ханджоу, Китай; 
Yang Hongwei, заместник-ръководител на катедра „Графика“ в Централната академия за изящни изкуства в Пекин, Китай; 
Zheng Jing, заместник-декан на Департамента по скулптура и публично изкуство в Китайската художествена академия в Ханджоу, Китай; 
Przemysław Wachowski, ректор на Академията за изящни изкуства „Владислав Стржемински“ в Лодз, Полша; 
Błażej Ostoja Lniski, ректор на Академията за изящни изкуства във Варшава, Полша.

Проектът се реализира в рамките на конкурса за финансиране на проекти за присъщата научна и художественотворческа дейност в Националната художествена академия за 2026 година.

